SET ปิดเช้าลบ 5 จุด รับแรงขายหุ้นอิเล็กฯ-เทคโนฯ – วิตกยอดติดเชื้อโควิดกลับมาสูง
SET ปิดเช้าลบ 5 จุด รับแรงขายกลุ่มอิเล็กฯ-เทคโนฯ สลับออกมา ส่วนนลท.วิตกตัวเลขผู้ติดเชื้อโควิดสูงขึ้น ช่วงบ่ายคาดแกว่งตัวคล้ายเช้า พร้อมให้แนวรับ 1,630 จุด แนวต้าน 1,645 จุด
9 ก.ย. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ แกว่งตัวแคบบวกลบสลับ โดยการปรับขึ้นมาจากกลุ่มถ่านหินดีดตัวขึ้น แต่มีแรงขายกลุ่มอิเล็กทรอนิกส์ – DELTA, KCE, ส่วนกลุ่ม ICT – ADVANC, INTUCH สลับออกมา โดยภาพรวมนักลงทุนกลับมากังวลตัวเลขผู้ติดเชื้อโควิด-19 ที่สูงขึ้นเป็น 16,031 ราย จากวานนี้ 14,176 ราย ทำให้กลุ่มเปิดเมือง นำโดย AOT ปรับตัวลงมาก และเกิดความไม่แน่ใจว่าจะเปิดเมืองได้หรือไม่
นอกจากนี้ ตลาดหุ้นภูมิภาคเอเชียก็แกว่งไร้ทิศทาง แต่ส่วนใหญ่เป็นลบ อาทิ ดัชนีฮั่งเส็ง-1.60% ดัชนีนิเคอิ -0.75% เนื่องจากกังวลการประชุมธนาคารกลางยุโรป (ECB) ในวันนี้จะปรับลดวงเงิน QE หลังจากตัวเลขเงินเฟ้อเร่งตัวขึ้นมา
สำหรับแนวโน้มบ่ายวันนี้ คาดว่าจะแกว่งตัวคล้ายภาคเช้าอิงทางลบ เพราะความกังวลผู้ติดเชื้อโควิดกลับเพิ่มขึ้นเป็นแรงกดดันพอสมควร พร้อมให้แนวรับ 1,630 จุด แนวต้าน 1,645 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ADVANC มูลค่าการซื้อขาย 2,327.73 ล้านบาท ปิดที่ 193.00 บาท ลดลง 1.00 บาท
INTUCH มูลค่าการซื้อขาย 2,251.18 ล้านบาท ปิดที่ 86.50 บาท ลดลง 3.25 บาท
KBANK มูลค่าการซื้อขาย 1,651.79 ล้านบาท ปิดที่ 120.00 บาท เพิ่มขึ้น 0.50 บาท
U มูลค่าการซื้อขาย 1,555.03 ล้านบาท ปิดที่ 2.08 บาท เพิ่มขึ้น 0.14 บาท
CPALL มูลค่าการซื้อขาย 1,265.25 ล้านบาท ปิดที่ 62.00 บาท ลดลง 0.75 บาท
 